אושרה תוספת שטח לחריש לפיתוח רובע עסקים חדש | חריש סיטי
מאת מערכת האתר - אוג 06, 2019
תוספת שטח לטובת הקמת רובע עסקים חדש בחריש אושרה הבוקר ע”י המועצה הארצית. ההחלטה מהווה צעד חשוב נוסף להתפתחותה של העיר. דגש מיוחד הושם על תכנון קישוריות מהרובע החדש אל שטחים ירוקים הנמצאים בצמידות לאזורי המגורים
הבוקר (ג’) קיבלה המועצה הארצית לתכנון ובנייה החלטה בדבר הפקדת תכנית להרחבת שטח הפיתוח של חריש. התכנית לרובע החדש כוללת למעלה מ-330 אלף מ”ר של שטחי תעסוקה וכן 1,430 יחידות דיור, שיהוו נדבך חשוב בחיזוק הכלכלה העירונית ויצירת מקומות עבודה בעיר.
בין היתר הושם דגש על תכנון קישוריות מהרובע החדש אל שטחים ירוקים ואיכותיים המצויים בצמידות למגורים כמו תל זאבים המפורסם ומבטיחים לתושבים קרבה לטבע ולשטחי יער בטווח הליכה קצר ובמקביל קיום חיים עירונים תוססים. התכנית הוכנה על ידי משרד “קורין אדריכלים” ביוזמה והנחייה של האדריכלית הראשית של משרד הבינוי והשיכון, אדר‘ ורד סולומון – ממן.
האזור המיועד להקמת הרובע החדש, מדרום לשכונת הפרחים
ורד סולומון ממן, האדריכלית הראשית של המשרד: “הרובע החדש מתוכנן כרובע עירוני מעורב שימושים, המעודד הליכתיות ושימוש בתחבורה לא ממונעת כמו קורקינטים ואופניים, כי הוא מאוד שטוח ביחס לגבעות של חריש. לתושבי שכונת ‘בצוותא‘ החדשה, המוקמת בסמוך לרובע בימים אלו על בסיס רעיון השיתופיות, הרובע החדש שכולל מקומות תעסוקה רבים יהיה כמו לגור על יד תל אביב ובלי הפקקים של תל אביב. רק לאחרונה חזרנו מכנס בינלאומי באוסלו שבנורבגיה שעסק בעתיד הערים בעולם URBAN FUTURE וסיירנו בשכונות חדשות שמוקמות שם בדיוק על אותו בסיס – של מגורים לצד משרדי תעסוקה, ומסחר מתחת לבתים וברחבי השכונה. נפלא יהיה לראות גם את השכונות החדשות שלנו מייצרות גיוון בשימושים כמו גם באדריכלות ובצורות הבינוי. אני תקווה שהשכונה תיבנה כבר בשנים הקרובות ותהיה דוגמה ומופת לעירוניות טובה“.
אחד היתרונות של הרובע החדש, נובע מקירבתו היחסית למערכות תחבורה ארציות כדוגמת כביש 6 וכביש 65, וכן למסילה המזרחית המתוכננת בסמיכות לחריש. המסילה אושרה רק לפני שבועיים בולנת”ע (ועדה לנושאים תכנוניים עקרוניים) במסגרת תכנית המתאר הארצית לדרכים ומסילות – תמ”א 42. תוואי זה עתיד לכלול תחנות רכבת שיאפשרו לתושבי העיר נגישות מהירה ונוחה לאזורי המטרופולין של ת“א וחיפה.
יצחק קשת מסר בתגובה: “ההחלטה שהתקבלה היום היא בשורה חשובה עבור עתידה של חריש כולה. בניית השכונה החדשה תיתן מענה תעסוקתי לעשרות תושבים חדשים ותמשוך זוגות צעירים, יזמים ואנשי תעשייה. בניית השכונה היא הישג נוסף בהפיכתה של חריש לעיר אטרקטיבית”.
אוג 6, 2019 at 21:20 הגב
כל הצד הדרומי של שכונת “בצוותא” יהיה חסום בבניינים ותעשייה. הנוף הירוק יעלם . חבל מאוד……